Henrik Hololei

Henrik Hololei (født 1970) er en estisk politiker og EU-tjenestemann. Han har hatt en rekke ledende stillinger i Europakommisjonen i Brussel.

Han tok mastergraden i økonomi ved Tallinns tekniske universitet i 1993. Han arbeidet deretter i det estisk-finske handelskammeret i Tallinn.

I 1992 var Hololei med på å grunnlegge Det nasjonale samlingspartiet «Fedreland», en forløper til partiet Fedreland, som sprang ut av det konservative, proeuropeiske valgforbundet med samme navn.

Fra 1995 til 1996 var Hololei rådgiver for Estlands statsminister i EU-saker, fra 1996 til 2004 leder for statskontoret for EU-integrasjon. Han ble slik en svært innflytelsesrik embedsmann. Fra 2001 til 2002 var han økonomiminister i Mart Laars andre regjering, som hadde EU-medlemskap blant sine viktigste prioriteringer. Han representerte høyrefraksjonen i Det moderate folkepartiet. Han fant senere tilbake til Fedreland.

Estland ble tatt opp som medlemsstat i EU i 2004. Hololei var stabssjef for Estlands første EU-kommissær Siim Kallas fra 2004 til 2013. Han gikk deretter over til stillingen som kommisjonens visegeneralsekretær, så i 2015 direktør for mobilitet og transport. Han fratrådte stillingen i 2023, etter Europakommisjonen varslet en intern granskning av Hololei. Han hadde blitt påspandert flyreiser med Qatar Airways, samtidig som Europakommisjonen forhandlet med Qatar om en luftfartsavtale. Hololei fortsatte å arbeide for kommisjonen som spesialrådgiver.

Referanser 

Estiske politikere
Estiske økonomer
Personer fra Tallinn